Mill-mument li l-Fondazzjoni għad-Drittijiet tan-Nisa fetħet protest ġudizzjarju kontra l-Istat li permezz tiegħu qed titlob l-pillola kontraċettiva ta' emerġenza, magħrufa aħjar bħala l-morning after pill (MAP) tkun tista' tinbiegħ, id-dibattitu pubbliku ma naqasx u mhux b'inqas fost il-politiċi taż-żewġ partiti. Bħalma għamel fil-kwistjoni tal-unjoni ċivili fil-Parlament, il-Partit Nazzjonalista (PN) għażel li jerġa' jaħsel idejh fuq din il-kwistjoni tant li sostna li mhuwiex fil-kompitu tiegħu li jiddeċiedi jekk il-MAP għandhiex tinbiegħ jew le, iżda huwa fil-kompitu tal-awtoritajiet tal-Gvern, f'dan il-każ l-Awtorità Maltija dwar il-Mediċini. Madankollu, sorsi infurmati qrib il-Ministeru tad-Djalogu Soċjali, l-Affarijiet tal-Konsumatur u l-Libertajiet Ċivili li tkellmu ma' din il-gazzetta, sostnew li l-Gvern b'mod formali stieden u ħeġġeġ lill-Oppożizzjoni biex tisma' x'qed tgħid l-awtorità kkonċernata, u fejn għandha xi mistoqsijiet li trid tiċċara, l-Oppożizzjoni hija mistiedna li tagħmel dan bl-aktar mod liberu kif u meta trid. Dawn is-sorsi infurmati qalulna wkoll li t-tweġiba li tat l-Oppożizzjoni fuq din il-kwistjoni ċivili, kienet waħda evażiva u li f'dan l-istadju l-PN irid li jinħareġ dokument. F'għajnejn ħafna, din it-tweġiba qed tkun interpretata bħala mossa oħra dgħajfa mill-Oppożizzjoni li qed tipprova ssib ix-xagħra fl-għaġina meta għandha l-opportunità kollha li tistaqsi, titkellem, tikkummenta u tikkonsulta fuq dak li trid fuq din il-kwistjoni partikolari mal-awtorità kompetenti. L-Awtorità lesta tiddiskuti Intant, din il-gazzetta għamlet kuntatt ukoll maċ-Chairman tal-Awtorità Maltija dwar il-Mediċini l-Professur Anthony Serracino Inglott li kkonferma li hu personalment offra lill- Oppożizzjoni, kif offra lil kull min jixtieq li jrid jisma' jew jiddiskuti, biex tersaq 'il quddiem u tistaqsi dak li trid fuq din il-kwistjoni tal-MAP, fejn ir-risposta li ngħatatlu hija waħda identika għal dik li qalulna s-sorsi li tkellmu magħna. "L-Oppożizzjoni qalet li f'dan l-istadju tixtieq li jkun hemm dokument qasir għax din hija l-proċedura li jixtiequ jimxu biha. Jien insistejt li d-dokument li jispjega din is-sitwazzjoni huwa dak uffiċjali tas-Summary of Product Characteristics (SPC), li huwa wkoll dokument pubbliku, u enfasizzajt li dawn l-affarijiet għandhom isiru fi spirtu ta' djalogu billi wieħed jisma', jistaqsi u jiddiskuti," sostna l-Professur Serracino Inglott. Apparti minn hekk, kompla jgħid il-Professur Serracino Inglott, huwa qed joffri wkoll lill-Oppożizzjoni, kif joffri lil kulħadd, biex jekk trid, huwa lest jieħu nies miegħu li huma kompetenti fuq dan is-suġġett kif ukoll fuq il-liċenzjar tal-mediċini. "Jekk fl-ewwel laqgħa, l-Oppożizzjoni tidhrilha li trid iż-żmien biex tifhem l-informazzjoni mogħtija, hi għandha l-ħin kollu biex tara l-affarijiet tagħha u ssaqsi d-domandi kollha li tixtieq u biex, jekk ikun hemm bżonn, tiltaqa' għal aktar minn darba," enfasizza ċ-Chairman tal-Awtorità Maltija għall-Mediċini. L-Arċisqof f'laqgħa mal-Professur Serracino Inglott Intant, il-Professur Serracino Inglott, qal ukoll li fil-jiem li għaddew, huwa kellu laqgħa mal-Arċisqof Charles J. Scicluna dwar il-MAP, liema laqgħa damet sejra għal diversi sigħat. Mistoqsi dwar l-andament ta' din il-laqgħa, il-Professur Serracino Inglott qal li dan kien wieħed tajjeb ħafna u li l-Arċisqof Scicluna beda jisħaq li jrid ifittex il-fatti xjentifiċi. "Hu għamilha ċara miegħi li jrid jisma' x'jgħidu n-nies kompetenti f'dan il-qasam u dan kien wieħed mill-fatturi ewlenin ta' din il-laqgħa," spjega l-Professur Serracino Inglott. Filwaqt li l-Arċisqof irrimarka li l-awtorità għandha tiġi rispettata u rikonoxxuta, il-Professur Serracino Inglott sostna li l-awtorità qed tibbaża l-każ tagħha fuq id-dokument uffiċjali tal-SPC – dokument speċifiku li huwa meħtieġ għall-approvazzjoni tal-Kummissjoni Ewropea qabel ma prodott mediċinali jibda jinbiegħ fis-suq. Huwa żied jgħid li hu bħala Chairman tal-Awtorità Maltija dwar il-Mediċini se jieħu r-responsabbiltà kollha fuq dan, għax fid-dokument tal-SPC hemm id-deskrizzjoni tal-metodu ta' kif jaħdmu ż-żewġ prodotti inkwistjoni, li huma l-Levonel u l-Ellaone, u din ma tgħidx li dawn il-prodotti jinterferixxu mal-implantazzjoni. "Għalhekk l-asserzjoni li dawn iż-żewġ prodotti jwasslu għall-abort, ma treġix," enfasizza l-Professur Serracino Inglott. Fl-aħħar nett, huwa temm jgħid li l-preżentazzjoni li ntweriet lill-Arċisqof hija l-istess waħda li ntweriet lill-Kabinett. Ir-realtà llum Intant, il-Prim Ministru Joseph Muscat diġà kien qal li mhux se jkun qed joġġezzjona sabiex jinħarġu l-permessi neċessarji għall-MAP, li ma jiġix ppruvat li huma abortivi. Dan kien qalu waqt sessjoni ta' 'Gvern li Jisma''f'Kastilja fejn ġie mistoqsi dwar l-opinjoni tiegħu fuq l-introduzzjoni tal-morning after pill fis-suq lokali. Il-Prim Ministru kien sostna li diġà hawn pillola ta' tip wieħed li għandha permess Ewropew u li tista' tinbiegħ f'kull pajjiż, li hija pillola kontraċettiva ta' emerġenza. Kien qal li "jekk xi ħadd irid jibda jimporta din il-pillola, huwa liberu li japplika għal permess u jibda jimpurtaha." Il-Ministru għal-Libertajiet Ċivili Helena Dalli tkellmet ukoll pubblikament dwar il-fatt li din il-pillola digà hawn tip tagħha li għandha permess tinbiegħ lokalment u dwar il-fatt li hija pillola kontraċettiva. Intant, min-naħa tal-PN, diġà hemm deputati li ħarġu kontra l-MAP, għalkemm spikkaw dawk bħal Paula Mifsud Bonnici u Marthese Portelli li evitaw milli jwieġbu direttament fuq il-MAP.